SAWAD ดีด 3% โบรกแนะ “ทยอยซื้อ” เป้า 48 บ. คาดกำไรปี 66 ฟื้นตัว
SAWAD ดีดแรง 3% ราคาแตะ 43.25 บ. โบรกแนะ “ทยอยซื้อ” เป้า 48 บ. ชี้ราคาหุ้นปรับตัวลงสะท้อนปัจจัยลบไปมากแล้วคาดกำไรปี 66 โต 18% หลังปรับโครงสร้างธุรกิจใหม่-สินเอเพิ่มขึ้น
SAWAD ดีด 3% โบรกแนะ “ทยอยซื้อ” เป้า 48 บ. ชี้ราคาหุ้นปรับตัวลงสะท้อนปัจจัยลบไปมากแล้ว คาดกำไรปี 66 ฟื้นตัว
21 พ.ย. 2565

ผู้สื่อข่าวรายงานว่า วันนี้ (21 พ.ย.65) ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ล่าสุด ณ เวลา 10:26 น. อยู่ที่ระดับ 43.25 บาท บวก 1.25 บาท หรือ 2.98% สูงสุดที่ระดับ 43.50 บาท ต่ำสุดที่ระดับ 42 บาท ด้วยมูลค่าซื้อขาย 127.20 ล้านบาท

ทั้งนี้ บล.แลนด์ แอนด์ เฮ้าส์ ระบุในบทวิเคราะห์ มองกำไรไตรมาส 3/65 ของ SAWAD โตไม่มากรับผลกระทบบันทึกค่าใช้จ่ายพิเศษและค่าใช้จ่ายการตลาด แม้สินเชื่อโตสูงและมีการกลับสำรองเป็นรายได้ก็ตาม นอกจากนั้นบริษัทฯ ตั้งเป้าเป็นผู้นำอันดับหนึ่งในธุรกิจเช่าซื้อมอเตอร์ไซต์ใหม่ ที่มีส่วนแบ่งตลาดสูง โดยสินเชื่อเช่าซื้อมอเตอร์ไซค์ใหม่ยังเป็นตัวหลักในการผลักดันให้สินเชื่อกลุ่มโต 20-25% ปีหน้า
อย่างไรก็ตามปรับลดประมาณการกำไรทั้งปี 65 ลง คาดกำไรลด 10% เมื่อเทียบจากปีก่อน แต่คาดจะปรับเพิ่มขึ้น 18% ในปี 66 หลังปรับโครงสร้างองค์กรในบริษัทลูกเสร็จ (รวม BFIT กับ SCAP) สามารถรุกขยายสินเชื่อได้มากขึ้น การลดค่าคอมมิชชั่นให้ดีลเลอร์ รวมถึงการเพิ่มประสิทธิภาพการปล่อยสินเชื่อต่อพนักงาน ประกอบกับคาดจะไม่มีค่าใช้จ่ายพิเศษเหมือนปีนี้
ทั้งนี้ปรับมาใช้ราคาเป้าหมายปี 66 ที่ 48 บาท  แนะนำ “ทยอยซื้อ” โดยราคาหุ้นปัจจุบันปรับลดลงมาค่อนข้างมาก สะท้อนปัจจัยลบต่างๆ ไปค่อนข้างมากแล้ว และ SAWAD ยังเป็นหนึ่งในบริษัทที่มีความสามารถทำกำไรสูง